הכול מוכן כבר להפעלת קו 1, הדיילים כבר נמצאים בתחנות, מחלקים עלונים צבעוניים, הנת"צים לאורך הציר נצבעו באדום ובתחנות יש מפות חדשות וברורות של הקווים העוברים בתחנה. הפעלת קו 1 החדש תשפיע מן הסתם על תדירויות הקווים הסובבים, ובייחוד בקווים בעלי מסלולים דומים בפתח תקווה ובבת ים. לקראת הפעלת הקו החדש ערך ארגון נוסעי התחבורה הציבורית בישראל טבלת השוואת תדירויות של עיקרי קווי האוטובוס שיש להם נגיעה לקו 1 החדש. כאמור בשלב א' של הפרויקט לא יבוטל אף קו ולא יעשו שינויי מסלולים אך כפי שנראה במרבית הקווים שנסקרו (למעט קו 1 עצמו כמובן) קיימת ירידה בתדירות הקווים הסובבים. ההשוואה נעשתה מניתוח לוחות הזמנים של ימי חול של 15 ביולי (להלן לוז יולי) ושל 3 באוגוסט (להלן לוז אוגוסט). בכל אחת מהעמודות מופיעה כמות הנסיעות בכל אחת מכיווני הנסיעה הקו (לפי תחנת המוצא) לפני השינוי (יולי 2014), אחרי השינוי (אוגוסט 2014) וכן השינוי בכמות הנסיעות בין יולי לאוגוסט (שינוי) שיכול להיות בתוספת נסיעות וכן בגריעת הנסיעות. חשוב לציין שבחודשים יולי ואוגוסט יש צמצום קל בכמות הנסיעות עקב חופשת קיץ כך שיש לקחת זאת בחשבון בהשוואה.
ונתחיל בבחינת השינוי בקו 1 ובקו שהכי דומה לו במסלול שהוא קו 51. ניתן לראות שלקו 1 יש כבר עכשיו כמות נסיעות דומה לזו שיש לקו 51 לפני השינוי (אם כי אורך הקו שהוא כמעט כפול דורש תשומות רבות יותר). בקו 51 ירדה כרבע מכמות הנסיעות אך יש לו עדיין תדירות נכבדת של 8-12 דקות ברוב שעות היום. בימי שישי ומוצ"ש כמו גם בשעות הערב תוזמנו שני הקווים כך שייצאו לסירוגין ובמוצ"ש כל אחד מהקווים יצא בתדירות של פעם ב- 20 דקות כך שתיווצר תדירות משולבת של 10 דקות (לעומת 12 דקות לקו 51 כיום). בסופו של דבר כאשר משווים את התדירות המשולבת של שני הקווים האלה נמצא שהתדירות הכוללת כמעט ומוכפלת. המשמעות היא שבשעות השיא תהיה עלייה מ- 9-11 נסיעות בשעה ל- 18-22 נסיעות בשעה. במילים אחרות, כל 3 דקות יגיע אוטובוס של קו 1 או 51. בהתחשב בכך שקו 1 הוא ארוך המשמעות היא עלייה חדה בתדירות הקווים בין פתח תקווה לתחנה מרכזית תל אביב (למעט קטע בהמסגר בו קו 1 לא עובר). עד כאן השיפור, אך לשיפור יש גם מחיר וכפי שנראה בקווים אחרים קיימת ירידה (אם כי קלה בדרך כלל) בכמות הנסיעות.
מהשוואת תדירות בקווי פתח תקווה אחרים ניתן לראות הורדת תדירות משמעותית יחסית בקו 50 לכיוון תל אביב בשעות אחר הצהריים. מדובר בקו מהיר שמשרת את תושבי השכונות הדרומיות של העיר וחוסך מהם מעבר לקו 25 הדחוס. חבל שמקצצים את הקו הזה במקום לקצץ טיפה בתדירות קו 51 ולהשאיר את אותה כמות הנסיעות על הקו.
ירידת תדירות קלה נרשמת גם בקווים אחרים בפתח תקווה ובפרט בקווים 66, 82, 166. אמנם מדובר בירידה קלה שבקושי תורגש אך מדובר בקווים עמוסים מאוד גם כך (בפרט 66 וכן 166 בשעות הבוקר לכיוון תל אביב), ואפשר היה לנצל את הארגון מחדש כדי להסיט תשומות לקווים אלה. בכלל מה שקורה עם 166 מקומם למדי. בנוסף לצמצום זוחל של תדירות הורדו מהקו רוב האוטובוסים המפרקיים שנסעו עליו (לרוב אלה היו מדגמים ישנים שנגרטו) וכיום לעלות על קו 166 בבוקר הופכת למשימה כמעט בלתי אפשרית, וחבל. לא נרשם כל שינוי בלוחות זמנים בקו 49 וכן בקווי יוממים בעלי מספר נסיעות קטן כגון 150, 350, 38 ו- 366.
באשר לקווי בת ים הרי שם נרשמה פגיעה גדולה יחסית בקו 40 שירדו ממנו כ- 9 נסיעות, בעוד שבשותפו ל"מזלג" קו 240 כמעט ולא נגעו. דווקא קו 42 שמסלולו בבת ים וביפו הכי דומה לקו 1 נשאר עם מספר נסיעות כמעט זהה למצבו ביולי. גם הדבר הזה יגרום לתגבור משמעותי על הציר של בלפור-רוטשילד-שד' ירושלים-שלמה לעומת המצב כיום. בקווים אחרים, בדומה לקווי פתח תקווה נרשמת ירידה קטנה אך מעצבנת בכמות הנסיעות. הדבר בולט במיוחד בקווים 18 ו- 25 שנחשבים לבין הקווים העמוסים במערכת. קווים אלה יאבדו 3-4 נסיעות למרות שלפחות בכל הנוגע לקו 18 אין בין הקווים חפיפת מסלול למעט בשד' ירושלים.
כאמור מדובר בשלב א' של הפרויקט שבו השתדלו במשרד התחבורה לא לנגוע יותר מדי בקווים הקיימים. לקראת סוף השנה אמור להתבצע שינוי משמעותי יותר. לצערם של נוסעי פתח תקווה המצב של תדירות גבוהה בציר קו 51 לא יימשך זמן רב. אמנם קו 1 יתוגבר אך קו 51, כמו גם קו 50 יבוטל כליל, כך שלא ברור אם המצב האמתי יהיה כל כך טוב. בקווים האחרים ייעשה שינוי כשהרעיון הוא שקו 1 ישמש כקו שדרה שישמש למעבר לקווים המזינים. מהיכרות המערכת המקרטעת של "קווים" בעיר אסור להסתמך על כך שתחבורה פנימית בעיר במתכונתה הנוכחית תעמוד בעומס וקיצוץ בקווים כמו 66 ו- 82 יכול להיות בכייה לדורות. גם בבת ים צפויים שינויים כגון ביטול קו 42 שיצריך פתרון לקטע בין אבא הלל לעתידים. קו 40 ככל הנראה יקוצץ וייתכן שגם קווים אחרים מהעיר לתל אביב. בכל מקרה אמור להיערך סקר נוסעים במהלך נובמבר. אנו נמשיך לעקוב ולעמוד על האינטרסים של הנוסעים.
לסיום מצורף קישור לחוברות של משרד התחבורה המסבירה על הקו המקדים וכן לחוברת שמסבירה על שיטת התיקוף בקו 1.